1945. május 19-én indult újra (a Horthy híd felrobbantása miatt csak a) Boráros tér és a Nyugati pályaudvar között. 1950. március 27-én a Margit híd budai hídfőjéig hosszabbították, június 7-étől a Török utcáig járt, szeptember 7-én pedig elérte az óbudai Nagyszombat utcai végállomását, ezzel kiváltva az 53-as villamos budai szakaszát. Ugyanekkor megjelent a 66A betétjárat, ami a 66-os korábbi végállomásai között járt, 1951. április 30-ai megszűnéséig. A Petőfi híd átadása után (1952. november 22.) a 66-ost az új híd budai hídfőjéig hosszabbították, majd 1954. december 31-étől ismét a Móricz Zsigmond körtérig járt. A forradalom után 1957. január 16-án indult újra, ekkor déli végállomása ismét a híd budai hídfője volt, az 1952-ben épült Goldmann György téri hurokban, a Nyúl-dombon. Majd 1958. április 21-étől ismét a körtér, de 1959. április 30-ától ismét a budai hídfő. Ezt követően útvonala 8 évig változatlan maradt, újbóli meghosszabbítására 1967. augusztus 14-én került sor: dél-budai végállomása a "Lágymányosi lakótelep" lett. Útvonala ezt követően megszűnéséig változatlan maradt, 1971. március 7-én a szentendrei HÉV meghosszabbítási munkálatai miatt a Nagyszombat utcai végállomás megszüntették, a Császárfürdőnél létesített ideiglenes-végállomáson a 66-osnak nem jutott hely.